b"\n_START_ARTICLE_\nRegions d'\xc3\x80frica\n_START_PARAGRAPH_\nLes regions d'\xc3\x80frica s\xc3\xb3n les zones en qu\xc3\xa8 es pot dividir l'\xc3\x80frica segons el criteri emprat.\n_START_SECTION_\nRegions geogr\xc3\xa0fiques i culturals\n_START_PARAGRAPH_\nEl relleu ha propiciat la divisi\xc3\xb3 en regions diferenciades. El desert del S\xc3\xa0hara \xc3\xa9s la gran frontera natural, que divideix el continent en dues porcions, el nord i l'\xc3\x80frica subsahariana. La tradici\xc3\xb3 hist\xc3\xb2rica ha creat zones que de vegades coincideixen amb les regions geogr\xc3\xa0fiques i d'altres no. Per exemple el nord del continent s'acostuma a dividir en dues meitat, l'occidental o Magrib i la part de la vall del Nil. Aquesta divisi\xc3\xb3 prov\xc3\xa9 del m\xc3\xb3n \xc3\xa0rab, separat en temps medievals en dues meitats, essent l'oriental la inclusi\xc3\xb3 d'Egipte i el Llevant asi\xc3\xa0tic. Actualment el terme Magrib continua en \xc3\xbas per\xc3\xb2 la separaci\xc3\xb3 continental ha fet desapar\xc3\xa8ixer parcialment el concepte oposat, el M\xc3\xa0ixriq._NEWLINE_Per sota del l\xc3\xadmit sud del desert es troba el Sahel afric\xc3\xa0, una ecoregi\xc3\xb3 amb una fauna i una vegetaci\xc3\xb3 pr\xc3\xb2pies diferenciades d'altres ecosistemes ve\xc3\xafns. La banya d'\xc3\x80frica \xc3\xa9s la zona formada a l'est pels pa\xc3\xafsos que s'endinsa a la mar d'Ar\xc3\xa0bia i que hist\xc3\xb2ricament ha tingut un desenvolupament diferenciat, influ\xc3\xaft per Egipte i els pa\xc3\xafsos de l'Orient Mitj\xc3\xa0 i pels pa\xc3\xafsos centroafricans.\n_START_SECTION_\nRegions colonials\n_START_PARAGRAPH_\nL'imperialisme va fer que a \xc3\x80frica imperin lleng\xc3\xbces colonials que marquin regions culturals diferenciades, com ara l'\xc3\x80frica franc\xc3\xb2fona o la lus\xc3\xb2fona, fruit de l'anomenada cursa per l'\xc3\x80frica. Les fronteres establertes pels europeus van crear els estats contemporanis en gran manera, trencant les regions tradicionals i creant-ne de noves que no sempre han conviscut pac\xc3\xadficament amb els l\xc3\xadmits \xc3\xa8tnics o ling\xc3\xbc\xc3\xadstics previs, com la regi\xc3\xb3 del Congo."